**Leka** er en kommune i Ytre Namdalen i Trøndelag. Kommunen er Trøndelags nordligste, og grenser i sør til Nærøysund. Med noe færre enn 600 innbyggere er kommunen blant de minste i landet. Befolkningen fordeler seg på øyene Leka og Madsøya, som er forbundet med bro over Frøviksundet, i tillegg til Gutvik vest på øya Austra. Leka og Austra er forbundet med bilferge over Lekafjorden. Austra har fastlandsforbindelse til Gravvik og Bindal på fylkesvei 771. De avfolkede fiskeværene, nå naturreservatene, Sklinna og Horta hører også til kommunen, og ligger nordvest for Leka i Norskehavet.

Store deler av øya Leka består av serpentinitt og olivinstein, som gir en gulrød farge og en unik flora. For dette har Leka blitt kåret til «Norges geologiske nasjonalmonument» av NRK og Den Norske Turistforening, og fått oppmerket mange turstier. Det høyeste fjellet på Leka er Vattin (418 moh.), som er et godt utsiktspunkt over øya. En annen kjent naturattraksjon er fjellformasjonen Lekamøya. Det høyeste fjellet i kommunen er Romsskåla (587 moh.) på Austra. 

Det er flere som hevder å ha ha sett bjørn på Leka det siste tiåret.[]

Den fremste næringsveien i kommunen er jordbruket med melk- og kjøttproduksjon. Det er også noe turisme. Fiskeriene har ikke like stor betydning som før, men det drives fiskeoppdrett. Kommunens administrasjon, barne- og ungdomsskole og en del andre tjenester ligger på Leknes. Leka kirke ligger på Husby, litt lengre sør på øya.

Leka har et utstrakt interkommunalt samarbeid med Nærøysund og Bindal.

Navn
----

Navnet Leka uttales med kort vokal i første stavelse, *Lekka*, på lokal dialekt *Lækkå*. Opprinnelsen til navnet er ikke sikkert forklart, men kan ha sammenheng med «å lekke», som et forsvunnet elvenavn, eller en hentydning til bekkene på øya. Navnet på Lokkøya i Bø i Vesterålen kan ha samme opprinnelse.

Geografi
--------

*Se også: Grunnkretser i Leka kommune*
Fjellandskap på Leka.
Fjellformasjonen Lekamøya.  Foto: Tor Hovland 
Kommunens høyeste punkt er Romsskåla (588 moh) på øya Austra. I motsetning til den geologisk særpregede Leka, består berggrunnen på Austra i all hovedsak av gneis. Austra er også jevnt over mer berglendt enn Leka, som har en bred strandflate og et fjellparti midt på øya. Det høyeste punktet her, er Vattin, 418 moh. Horta ligger 11 km nordvest for Leka, mens utposten Sklinna med Sklinna fyr i sin tur ligger 20 km vest for Horta. Mesteparten av kommunens knappe 110 km² store landareal er myr, berg og annet uproduktivt land.

Leka har et typisk kystklima, sterkt påvirket av Norskehavet. Ved målestasjonen på Leka, 47 meter over havet, er det en gjennomsnittlig årsnedbør på 1 425 mm, og gjennomsnittstemperaturen ligger på 5,2 °C.

| Måned | jan | feb | mar | apr | mai | jun | jul | aug | sep | okt | nov | des | Årssnitt |
| --- | --- | --- | --- | --- | --- | --- | --- | --- | --- | --- | --- | --- | --- |
| Temperaturnormal Leka °C | −1,5 | −1,2 | 0,4 | 3,3 | 8,0 | 11,0 | 12,7 | 12,7 | 9,5 | 6,2 | 1,9 | −0,4 | 5,2 |
| Temperaturnormal Sklinna fyr °C | 0,6 | 0,6 | 1,6 | 3,7 | 7,2 | 10,1 | 11,9 | 12,5 | 10,1 | 7,3 | 3,7 | 1,7 | 5,9 |
|

Historie
--------

Leka har vært bebodd i over 10 000 år. Man kan blant annet finne hulemalerier på øya. Det er registrert over 400 fornminner i kommunen.

Leka var et maktsenter på Namdalskysten i yngre jernalder og vikingtiden. Herlaugshaugen på Leka er i dag den største gravhaugen man vet det har vært begravd mennesker i. Basert på Snorre Sturlasons beretninger tror man at gravhaugen tilhører kong Herlaug, som angivelig skal ha nektet å underkaste seg Harald Hårfagre, og heller lot seg begrave levende sammen med sine treller. I senere tid har det blitt laget et spill rundt haugen, *Eit spel om kong Herlaug*.

Leka kirke ble oppført i 1867, men Husby hadde allerede vært kirkestedet på Leka siden 1634. Før dette var Leknes kirkested. Kirkens fremste klenodier er fem temperamalerier fra 1700-tallet og et hollandsk alterskap fra 1500-tallet.

En av de mest berømte historiene fra Leka er historien om Ørnerovet på Leka. I 1932 forsvant tre og et halvt år gamle Svanhild, og ble funnet igjen ved ett ørnereir oppe på en fjellhylle i berget, i beste velgående. Historien har både blitt bok og film. Det har likevel blitt hevdet at treåringen sannsynligvis selv har klatret opp på fjellhyllen. Denne historien kan man kjenne igjen i på kommunevåpenet.

Med to stemmers overvekt vedtok Stortinget 8. juni 2017 å slå Leka sammen med Vikna og Nærøy kommuner i Trøndelag og Bindal kommune i Nordland den 1. januar 2020. Vedtaket innebar at fylkesgrensen ville bli justert slik at den nye kommunen blir en del av Trøndelag fylke. Dette vedtaket ble opphevet 7. desember 2017 slik at Leka består som egen kommune også etter 2020.

Samfunn
-------

Etter Statistisk sentralbyrås definisjon finnes det ingen tettsteder i kommunen. Tettbebyggelsen Leknes på Leka utgjør kommunens administrasjonssentrum. Her finnes servicefunksjoner som rådhus, sykehjem og helsesenter med lege og fysioterapeut, lensmannskontor, dagligvarehandel, kulturhus, barnehage og grunnskole med idrettshall, svømmehall og bibliotek.

Leka er den kommunen i landet som har den eldste befolkningen, med en gjennomsnittsalder på 48,4 år. 

Kommunen omfattes av Leka lensmannsdistrikt, som er en del av Nord-Trøndelag politidistrikt. Ole Kristian Holand har vært lensmann på Leka siden 1980. I 2009 ble det ikke registrert mer enn fem straffesaker i kommunen. I rettsvesenet sorterer kommunen under Namdal tingrett i Frostating lagdømme.

Leka skole er kommunens eneste skole. Skolen ligger på selve Leka. For elevene på fastlandet har kommunen imidlertid kjøpt skoleplasser i Bindal. Dette er en kostbar og omdiskutert ordning. Det har vært en viktig sak for lekværingene å beholde blant annet skolen, da kommunen med sine 50 arbeidsplasser er den viktigste arbeidsgiveren.

I Den norske kirke utgjør kommunen Leka sogn i Namdal prosti i Nidaros bispedømme. Sognekirken er Leka kirke på Husby på øya Leka. Fram til avskaffelsen av prestegjeld utgjorde sognet eget prestegjeld. Leka prestegjeld omfattet også Gravvik sogn.

### Politikk

*Se også: Liste over ordførere i Leka*
Tradisjonelt har Arbeiderpartiet og Senterpartiet vært de største partiene i Leka kommune. Borgerlige felleslister med skiftende samarbeidspartnere blant Senterpartiet, Høyre, Kristelig Folkeparti og Venstre har medført at Senterpartiet har hatt flest ordførere. Ved kommunestyrevalget 2007 ble det ikke borgerlig fellesliste, men Senterpartiet alene kapret en like stor andel av velgerne som de borgerlige i 2003. Per Helge Johansen fra Senterpartiet har vært ordfører siden 2011. De fremste politiske sakene dreier seg om kommunens trange økonomi og fraflytting.

#### Kommunestyrevalget 2019

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Senterpartiet | 43,4 | −17,4 | 167 | −19 | 7 | −2 | 2 |
| Arbeiderpartiet | 40,0 | +21,7 | 154 | +98 | 6 | +3 | 1 |
| Sosialistisk Venstreparti | 9,4 | −0,8 | 36 | +5 | 1 |  | 1 |
| Venstre | 7,3 | −3,5 | 28 | −5 | 1 | −1 | 1 |
| Valgdeltakelse/Total | 83,2 % | 390 | 15 | 5 |
| **Ordfører:** Elisabeth Helmersen (Ap) | **Varaordfører:** Mari-Anne Hoff (SV) |
| Merknader: Kilde: valgresultat.no og Leka kommune |

#### Kommunestyrevalget 2015

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Senterpartiet | 60,8 | +4,6 | 186 | −22 | 9 | 0 | 3 |
| Arbeiderpartiet | 18,3 | −9,3 | 56 | −46 | 3 | −1 | 1 |
| Venstre | 10,8 | +2,7 | 33 | +3 | 2 | +1 | 1 |
| Sosialistisk Venstreparti | 10,1 | +2,0 | 31 | +1 | 1 | 0 |  |
| Valgdeltakelse/Total | 67,4 % | 323 | 15 | 5 |
| **Ordfører:** Per Helge Johansen (Sp) | **Varaordfører:** Kristin Floa (Sp) |
| Merknader: Kilde: valgresultat.no og Leka kommune |

#### Kommunestyrevalget 2011

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 27,6 | +8,9 | 102 | +42 | 4 | +1 | Bjørn Arne Laugen, Aina Hege Haug |
| Sosialistisk Venstreparti | 8,1 | −4,0 | 30 | −9 | 1 | −1 |  |
| Senterpartiet | 56,2 | −13,0 | 208 | −15 | 9 | −1 | Per Helge Johansen, Trond C. Hiller, Karen Jakobsen |
| Venstre | 8,1 | +8,1 | 30 | +30 | 1 | +1 |  |
| Valgdeltakelse/Total | 79,1 % | 370 | 15 | 5 |
| **Ordfører:** Per Helge Johansen (Sp) | **Varaordfører:** Trond C. Hiller (Sp) |
| Merknader: Kilde: Kommunal- og regionaldepartementet |

Samferdsel
----------

Madsøybrua på fylkesvei 562.  Foto: Pål Lilleengen 
Leka er knyttet til veinettet med fylkesvei 771 og fergestrekningen Skei-Gutvik. Fylkesvei 562 går rundt øya Leka og knytter denne til Madsøya. Det finnes en hurtigbåtrute, Namsos–Rørvik–Leka.

Kultur
------

En gruppe stiliserte menneskefigurerHulemaleriene i Solsemhula.
*Se også: Liste over kulturminner i Leka*
Kulturhuset og idrettshallen Herlaughallen er kommunens tusenårssted. Det er plantet tusenårstrær ved skolen, Herlaugshallen, barnehagen, helsesenteret og Lekatun.

I tillegg til den særegne geologien, og minnene om Ørnerovet på Leka er Sklinna fyr, Solsemhula og Lekamøya blant de viktigste attraksjonene i kommunen.

Kjente personer fra Leka
------------------------

* Simon Andreas Thorvik (1862-1950), lærer, bonde, lensmann, bankmann, oppsynsmann for lofotfiske
* Christopher Brinchmann (1864–1940), arkivar, historiker og redaktør
* Hans Solsem (1912–1972), politiker (Ap)
* Annfinn Lund (1926–2001), jurist, embetsmann, fylkesmann i Hedmark 1980–1981
* Svanhild Hartvigsen (1929–2010), kjent fra Ørnerovet på Leka
* Torbjørn Færøvik (1948–), forfatter og historiker
* Thomas Hjalmar Westgård (1995–), langrennsløper

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  Vinsand, Geir og Langset, Magne (2012). *Revidert status for interkommunalt samarbeid i Nord-Trøndelag* (PDF). NIVI Rapport 2012:2. Oslo: NIVI Analyse. s. 52–58. Arkivert fra originalen (PDF) 2. oktober 2017. CS1-vedlikehold: Flere navn: forfatterliste (link)
5. ↑  Rygh, Oluf (1903). *Norske Gaardnavne. Oplysninger samlede til Brug ved Matrikelens Revision. Bind 15: Nordre Trondhjems Amt*. Bearbeidet av Karl Rygh. Kristiania: Fabritius. s. 369.
6. ↑  Sandnes, Jørn (1965). *Namdalens historie til år 1600*. Namsos: Namdal historielag. s. 38.
7. ↑  Leka på Norgeskart.no fra Statens kartverk, besøkt 25. oktober 2018
8. ↑  «Heim til Sagaøya». Trønder-Avisa. 27. mars 2010.
9. ↑  Stortingsvedtak nr. 828 av 08.06.2017
10. ↑  «KommuneProfilen». Besøkt 09.06.2017.
11. ↑  «Lekas siste lensmann». Trønder-Avisa. 6. februar 2010. Arkivert fra originalen 14. februar 2010.
12. 1 2 3  «Valg 2003: Leka». NRK Trøndelag. 31. august 2003.
13. ↑  «Valg 2007: Leka». NRK Trøndelag. 3. juni 2007.

Eksterne lenker
---------------

* Offisielt nettsted Rediger på Wikidata

* (en) Leka – kategori av bilder, video eller lyd på Commons Rediger på Wikidata
* (no) Leka i Store norske leksikon
* (no) Informasjonsside om Hortavær Arkivert 8. oktober 2007 hos Wayback Machine.

| * v
* d
* r
Trøndelag |
| --- |
| Trøndelag | Flatanger **·** Frosta **·** Frøya **·** Grong **·** Heim **·** Hitra **·** Holtålen **·** Høylandet **·** Inderøy **·** Indre Fosen **·** Leka **·** Levanger **·** Lierne **·** Malvik **·** Melhus **·** Meråker **·** Midtre Gauldal **·** Namsos **·** Namsskogan **·** Nærøysund **·** Oppdal **·** Orkland **·** Osen **·** Overhalla **·** Rennebu **·** Rindal **·** Røros **·** Røyrvik **·** Selbu **·** Skaun **·** Snåsa **·** Steinkjer **·** Stjørdal **·** Trondheim **·** Tydal **·** Verdal **·** Ørland **·** Åfjord | Norges flagg |
| Portal: Trøndelag |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** GeoNames **·** Sentralt stedsnavnregister
 |